b"\n_START_ARTICLE_\nFischer's lovebird\n_START_SECTION_\nPaglalarawan\n_START_PARAGRAPH_\nLuntian ang lik\xc3\xa1s na kulay ng likuran, dibdib, at pakpak ng Fischer's lovebird. Ginintuang dilaw naman ang kanilang leeg hanggang mag\xc3\xadng matingkad na kahel pataas sa mukha. Ang tuktok ng ulo ay olibong lunti, at ang tuka nito'y matingkad na pula. May ilang lil\xc3\xa0 at bughaw na balahibo it\xc3\xb3 sa may buntot. May put\xc3\xadng bal\xc3\xa1t it\xc3\xb3ng nakapalibot sa mga mat\xc3\xa1 nit\xc3\xb3 na kung tawagin ay eyering. Ang mga batang ibon ay katulad ng mga gumulang na ibon liban sa kanilang kulay na hindi pa gaanong matingkad at may maitim na mantsa tuk\xc3\xa2 nit\xc3\xb3. Isa ang Fischer's lovebird sa maliliit na uri ng lovebird, ang 14\xc2\xa0cm (5.5\xc2\xa0in) ang lak\xc3\xad nito at may bigat na 43\xe2\x80\x9358\xc2\xa0gramo._NEWLINE_Bagaman luntian ang lik\xc3\xa1s na kulay ng Fischer's lovebird, samot-saring kulay na ang napalahi mula nang ito'y simulang gawing alaga. Pinakamarami sa mga ito ang mga kulay asul\xe2\x80\x94kawalan ng dilaw na pigment\xe2\x80\x94matingkad na asul ang likuran, buntot, at dibdib nit\xc3\xb3; put\xc3\xad naman ang leeg at mukha; mapusyaw na abo ang ulo at batok, at mapusyaw na rosas ang tuk\xc3\xa2. Ang mutation na ito ay unang napalabas ni R. Horsham sa South Africa noong 1957, at pagkaraan ng dalawang taon napalabas din ito ni Dr. F. Warford sa San Francisco, California sa Estados Unidos. Ang dilaw na mutation naman\xe2\x80\x94kawalan ng asul na pigment\xe2\x80\x94ay unang lumitaw sa France. Ang mga it\xc3\xb3 ay karaniwang mapusyaw ang pagkadilaw na may kahel na ulo at pula ang tuk\xc3\xa2.\n_START_SECTION_\nKinatitirhan\n_START_PARAGRAPH_\nTa\xc3\xa1l ang mga Fischer's lovebird sa maliit na bahagi ng silangan ng gitnang Africa, sa timog at timog-kanluran ng Lawa ng Victoria sa hilagang Tanzania. Sa panahon ng tagtuyot, tumutungo pakanluran sa Rwanda at Burundi ang ilan sa mga populasyon nit\xc3\xb3 upang maghanap ng mamasa-masang matitirhan. Naninirahan ang mga Fischer's lovebird sa mga nakabukod na kumpol ng pun\xc3\xb2 na may damuhan sa paligid. Matatagpuan sila sa maliliit na kawan at sa elebasyong may taas na 1,100\xe2\x80\x932,200\xc2\xa0m. Tinatayang humigit-kumulang 290,000\xe2\x80\x931,000,000 ang populasyon nito sa il\xc3\xa1ng, ngunit kakaunti lang sa labas ng mga protektadong lugar dahil sa panghuhuli upang ikalakal. Noong 1992, sinuspende ang lahat ng mga pahintulot na iluwas sa mga ibon upang masawata ang pagbagsak ng dami nit\xc3\xb3."